Er det noen grunn til at esport skal ses på som annenrangs i forhold til for eksempel sjakk?

nyheter

Behov for å løfte statusen til dataspill

Barn og unges omgang med dataspill blir ofte knyttet opp mot spillegalskap, voldsepisoder, dårlige skoleprestasjoner og i ytterste konsekvens dropout fra skolen. I noen tilfeller er det legitimt, men i altfor stor grad må gaming bære ansvaret for tilfeller som har en bakenforliggende årsak. Som for eksempel depresjon, angst eller andre sosiale utfordringer. Fremfor å ta tak i det reelle problemet, rettes fokus i altfor stor grad mot symptomene, i dette tilfellet dataspill. Dette har gitt den digitale aktiviteten et ufortjent dårlig rykte.

I påsken var Stangneshallen i Harstad arena for HålogaLAN. 120 ungdommer var samlet for å spille, dele en lidenskap, utveksle erfaringer og for å konkurrere i den sterkt voksende disiplinen esport. I den forbindelse står vi først i køen for å gi ros til ungdommene bak arrangementet. Det er også på sin plass å berømme politiet som møtte opp og tok arrangement og ungdommen på såpass stort alvor at de «stormet» hallen og kjørte et show i form av en dramatisert gisselsituasjon.

Harstad Tidende sendte direkte fra store deler av HålogaLAN. Først og fremst for å gi et tilbud til yngre lesere og seere, men også som et bidrag til å løfte statusen til en aktivitet som ofte blir sett ned på, men som likevel har skyhøy oppslutning. Tall fra Medietilsynet viser nemlig at 96 prosent av guttene og 76 prosent av jentene i alderen 9-16 år spiller spill.

Tiden er overmoden for å betrakte ungdommens digitale engasjement som en ressurs. Blant de anslagsvis 120 deltakerne på påskens HålogaLAN er det sannsynligvis opptil flere unge talenter som kan nå svært langt på mange forskjellige områder. Talenter som trenger heiarop, fremfor å bli stemplet som giddesløs og stillesittende ungdom.

Dataspill er blitt «toppidrett», og i likhet med andre sporter kreves det mye trening for å hevde seg. Er det da noen grunn til at esport skal ses på som annenrangs i forhold til for eksempel sjakk? Svaret er nei.